section_heading: Životopis
paragraph_text: Godine 1989. počeo je surađivati na Zagrebačkom radiju. Bio je od siječnja 1991. prvi sudionik i suosnivač najdugovječnije religijske emisije prvog programa Hrvatskog radija "Duhovna misao". Dugi niz godina - 1991. do 2009. - radio je na Hrvatskoj radio-televiziji kao televizijski novinar i urednik u Religijskoj redakciji. Prvo je bio novinar u Informativnom programu HRT zadužen za religijske teme a 1993. osniva i uređuje Program religijske kulture HTV. Organizirao je prvi izravni televizijski prijenos mise iz krčke katedrale 23. veljače 1991., prvi izravni prijenos Križnoga puta s papom Ivanom Pavlom II. (1992.). Jedan je od organizatora i komentatora prigodom svih triju posjeta Ivana Pavla II. Hrvatskoj. Prigodom prvog dolaska Pape 1994. osmislio je i bio suorganizator u povijesti papinih putovanja prvog TV-maratona - izravnog televizijskog prijenosa od zagrebačke zračne luke do Kaptola. Snimio je desetak dokumentarnih filmova u seriji Hrvatske katoličke misije i Hrvatski duhovni velikani. Bio je voditelj brojnih kontakt-emisija i sudionik u stvaranju te uređivanju mnoštva emisija Religijskog programa: U početku bijaše riječ, Biblija, Mir i dobro, Duhovni izazovi, Ekumena.